น้ำมันถูกไม่ช่วยดึงจีดีพี ประโยชน์ตกกับคนรวย
ไทยพาณิชย์ชี้น้ำมันถูกช่วยเศรษฐกิจไทยไม่มาก ดันใช้จ่ายบริโภคในประเทศน้อยกว่าคาด
4 ก.พ. 2558

ไทยพาณิชย์ชี้น้ำมันถูกช่วยเศรษฐกิจไทยไม่มาก ดันใช้จ่ายบริโภคในประเทศน้อยกว่าคาด
ศูนย์วิจัยเศรษฐกิจและธุรกิจธนาคารไทยพาณิชย์ (อีไอซี) ระบุว่า หากราคาน้ำมันปีนี้ เฉลี่ยอยู่ที่ 58 เหรียญสหรัฐ/บาร์เรล ต่ำกว่า 98 เหรียญ/บาร์เรล ในปีก่อน คาดว่าจะทำให้ผู้ใช้น้ำมันเบนซินและดีเซลประหยัดค่าใช้จ่ายได้ไม่ต่ำกว่า 1.48 แสนล้านบาท เมื่อเทียบกับปี 2557 หรือคิดเป็นสัดส่วน 1.2% ของผลิตภัณฑ์มวลรวมในประเทศ (จีดีพี) และหากไม่มีการจัดเก็บเงินเข้ากองทุนน้ำมันเพิ่ม ภาคครัวเรือนและธุรกิจจะประหยัดได้สูงถึง 2.41 แสนล้านบาท
ทั้งนี้ ครัวเรือนทุกระดับรายได้การจะได้รับประโยชน์จากราคาน้ำมันที่ปรับตัวลดลง หรือมีรายได้เพิ่มขึ้น 6.7 หมื่นล้านบาท โดยครัวเรือนของไทยมีสัดส่วนค่าใช้จ่ายน้ำมัน 5.3-8.4% ของค่าใช้จ่ายทั้งหมด แต่รายได้ที่เพิ่มขึ้นของครัวเรือนทำให้เกิดการบริโภคภาคครัวเรือนไม่มากนัก เนื่องจากเป็นเม็ดเงินเพิ่มขึ้นในครัวเรือนที่มีระดับรายได้ปานกลางถึงรายได้สูง ที่ใช้รถส่วนบุคคลและอยู่ในเขตเมือง รวมทั้งไม่มีข้อจำกัดทางด้านรายได้อยู่ก่อนแล้ว ส่งผลให้เศรษฐกิจโดยรวมไม่ได้รับประโยชน์จากการใช้จ่ายภาคครัวเรือนอย่างมีนัยสำคัญ
อย่างไรก็ตาม ภาคอสังหาริมทรัพย์และก่อสร้าง วัสดุก่อสร้างและสินค้าเกษตรจะได้รับประโยชน์โดยตรงจากราคาน้ำมันที่ลดลงมากที่สุด เพราะเป็น 3 อันดับแรก ที่มีต้นทุนการขนส่งสูงที่สุด ขณะที่ภาคธุรกิจที่น่าจะได้รับประโยชน์โดยอ้อมจากการใช้จ่ายภาคครัวเรือนที่เพิ่มขึ้น คือ ภาคธุรกิจด้านอุปโภคบริโภคและภาคการท่องเที่ยว โรงแรมและภัตตาคาร เป็นต้น แต่จะได้รับประโยชน์ก็ต่อเมื่อภาคการขนส่งและโลจิสติกส์ปรับลดค่าขนส่งลงตามต้นทุนราคาน้ำมันดีเซลที่ลดลง